Premierul Marcel Ciolacu a dat asigurări marți, la începutul ședinței de Guvern, că există banii necesari pentru pensiile românilor. Mai mult, premierul a spus că Guvernul își va respecta angajamentul cu privire la plata pensiilor recalculate în septembrie:
“Îi asigur pe români că rămânem la fel de hotărâți și cu privire la plata pensiilor recalculate în septembrie. Știu și sunt ferm convins că vor mai fi până în septembrie zeci de știri că nu sunt banii necesari. Datele din primul trimestru arată foarte clar, avem o majorare a încasărilor din contribuții sociale cu peste 22%, acesta fiind efectul creșterii numărului de locuri de muncă și a salariilor. Vom asigura plata integrală a pensiilor recalculate, banii sunt deja prinși în buget pentru întreg capitolul de pensii”.
De asemenea, premierul a anunțat că Guvernul a preluat observațiile mediului privat de a optimiza funcționarea sistemului RO e-transport:
“În domeniul fiscal aprobăm o Ordonanță de Urgență, preluând observațiile mediului privat de a optimiza funcționarea sistemului RO e-transport și corelăm și normele de aplicare ale Codului Fiscal cu obligația firmelor de a transmite factura electornică prin sistemul RO e-factura. Sunt convins că aplicarea noilor prevederi va însemna un plus la veniturile bugetului. Deja avem o creștere cu 19% a veniturilor în primul trimestru”.